V. Sopko, poslanec: (2001-10-26):
S odstupom času posúďme túto tragickú minulosť národov, ale prehodnoťme aj náš prístup k účastníkom protifašistického odboja podľa vzoru iných vyspelých európskych štátov. Je najvyšší čas, pretože vekový priemer prekročil 80 rokov. Aj toto naše rozhodnutie nás zaradí medzi moderné demokratické štáty Európy. Nezostávajme ľahostajní k minulosti, k dejinnej udalosti, ktorá aj dnes rezonuje ako z jedna najpozitívnejších súčastí modernej slovenskej národnej histórie. Aj dnes sme hrdí na účasť Slovákov a iných občanov Slovenskej republiky v hnutí proti fašizmu. Okrem kvetov k pamätníkom, okrem slov uznania schváľme aj finančné odškodnenie podľa návrhu poslancov Národnej rady Slovenskej republiky pána Milana Benkovského a Štefana Rusnáka. Je to naozaj historické ocenenie, ktoré má svoje opodstatnenie aj príklady v zahraničí, v štátoch, ktoré rovnako tvorili protifašistickú koalíciu. Ďakujem za pozornosť. M. Andel, podpredseda NR SR: Ďakujem, pán kolega. Keďže viacej písomne prihlásených poslancov do rozpravy nemám, pýtam sa, chce sa niekto ústne prihlásiť do rozpravy? Nie je to tak. Končím možnosť podania ďalších prihlásení. Chcem sa spýtať, pán navrhovateľ, chcete? Nechcete zaujať stanovisko k rozprave. Pán spravodajca? Takisto nie. Prerušujem rokovanie o tomto bode nášho programu. A nasledovať bude ďalší bod, a to prvé čítanie o návrhu skupiny poslancov Národnej rady Slovenskej republiky na vydanie zákona o činnosti kominárov a o Komore kominárov Slovenska (kominársky zákon) a ktorým sa mení zákon č. 455/1991 Zb. o živnostenskom podnikaní (živnostenský zákon) v znení neskorších predpisov . Návrh zákona ste dostali ako tlač 1210. Návrh na pridelenie návrhu zákona na prerokovanie výborom Národnej rady Slovenskej republiky máte v rozhodnutí predsedu Národnej rady Slovenskej republiky pod č. 1329. Za skupinu poslancov návrh zákona uvedie poslanec Milan Cagala. Prosím pána poslanca, aby sa ujal slova. M. Cagala, poslanec: Ďakujem pekne. Vážený pán predsedajúci, dámy, páni, kolegyne, kolegovia, dovoľte mi, aby som za skupinu poslancov predložil tento návrh zákona, ktorým sa rieši činnosť nášho možno najstaršieho remesla na svete. Kominárska činnosť patrila v minulosti medzi typické živnostenské podnikanie. Problematika kominárstva bola po prvýkrát právne ustanovená už v uhorskom priemyselnom zákone v roku 1872. V súčasnosti je problematika kominárstva upravená v zákone č. 455/1991 Zb. o živnostenskom podnikaní v znení neskorších predpisov a v zákone Slovenskej národnej rady č. 126/1985 Zb. o požiarnej ochrane v znení neskorších predpisov a v súvisiacich vykonávacích predpisoch. Terajší platný právny stav je nevyhovujúci, a to najmä z dôvodov, že pri udelení živnostenského oprávnenia kominárovi nie je možné vymedziť územný obvod, v ktorom by túto činnosť mal vykonávať. Utvorí sa taký právny stav, že hoci v súčasnosti platný zákon o požiarnej ochrane, ako aj zákon o ochrane pred požiarmi ukladá fyzickým osobám zodpovednosť zabezpečovať kontrolu, čistenie komínov, zo strany kominárov nie je záujem o takúto činnosť najmä v malých obciach, kopaniciach a lazoch. Kominári majú záujem vykonávať atraktívnejšie činnosti, preskúšavanie väčších komínov, práce súvisiace s výstavbou, opravami komínov, obchodná činnosť a kontrolovať čistenie komínov vo väčších obciach, nie však malých a najmä odľahlých častiach obcí. Spomeniem niektoré príklady za roky 1999 a 2000, čo hovorí štatistika o požiaroch. Za toto obdobie bolo 452 požiarov súvisiacich s vykurovacou poruchou komínov, či už to boli zamurované hrady v komínoch, či netesné komíny, či poruchové dvierka na komínoch, z toho bolo viac ako 30 mil. škody, 8 usmrtených ľudí. Z toho vyplýva, že 70 % týchto požiarov bolo najmä v tých obciach, v tých, ako ešte raz hovorím, odľahlých, menších a tých lazoch, kde dnes nie je príkazná možnosť kominára vystrojiť do tejto oblasti. Vychádzajúc z tohto súčasného právneho stavu, z praktických poznatkov z uplatňovania právnych predpisov na úseku kominárstva, zákona o ochrane pred požiarmi, navrhuje sa vydať zákon o činnosti kominárov a o Komore kominárov Slovenska (kominársky zákon). Navrhovaný zákon bude komplexne upravovať dva základné okruhy problémov. Sú to: podmienky odbornej prípravy, obsah a rozsah odbornej spôsobilosti, spôsob a podmienky overovania, osvedčovania odbornej spôsobilosti a spôsob vydávania a odnímania osvedčení o odbornej spôsobilosti kominárov a revíznych technikov, ako aj požiadavky na kontrolu čistenia a preskúšanie komínov. Takisto postavenie, pôsobnosť a organizačnú štruktúru Komory kominárov Slovenska. Prijatím tejto novely zákona nevzniknú nároky na štátny rozpočet, všetky náklady súvisiace s činnosťou Komory kominárov Slovenska budú uhrádzané z príjmov komory. Návrh zákona je v súlade s Ústavou Slovenskej republiky a s inými právnymi predpismi, ako aj s medzinárodnými zmluvami, ktorými je Slovenská republika viazaná. Vážení páni kolegovia, dámy a páni, dovoľte mi, aby som vyslovil presvedčenie, že podporíme tento návrh zákona a jeho postup do druhého kola čítania. A verím, že práve tak sa dá do poriadku stav, ktorý je momentálne trošku v takom nie celkom právnom, dobrom poriadku. Ďakujem pekne za pozornosť. M. Andel, podpredseda NR SR: Ďakujem, pán kolega, nech sa páči, zaujmite miesto určené pre navrhovateľa. Teraz dávam slovo spravodajcovi, ktorého určil navrhnutý gestorský Výbor Národnej rady Slovenskej republiky pre verejnú správu, poslancovi Viliamovi Sopkovi. Pán kolega, máte slovo.